送周務本機宜
作者：鄭剛中
朝代：宋

paragraphs: 霜風吹西湖，與君持行李。
瘦馬共邉笳，寒燈對孤邸。
新涼秋葉驚，歸櫂君獨理。
棄我天一方，穏下大江水。
丈夫志四海，吾豈較遐邇。
行藏天所爲，况自非偶爾。
獨憂綿薄資，負重力難起。
嘉賓日以遠，緩急尚誰倚。
置此勿復論，遇坎各有止。
我積漢中糓，君種彭澤米。
努力随小大，同在毓生齒。
他年脱冕歸，對酒各歡喜。